CELEX: 32013D0731(01)
Language: el
Date: 2013-07-30 00:00:00
Title: Απόφαση της Επιτροπής, της 30ής Ιουλίου 2013 , για τη σύσταση ομάδας εμπειρογνωμόνων της Επιτροπής για τις σπάνιες νόσους και για την κατάργηση της απόφασης 2009/872/ΕΚ

31.7.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 219/4
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 30ής Ιουλίου 2013
   για τη σύσταση ομάδας εμπειρογνωμόνων της Επιτροπής για τις σπάνιες νόσους και για την κατάργηση της απόφασης 2009/872/ΕΚ
   2013/C 219/04
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 168 παράγραφος 2 της Συνθήκης για τη λειτουργία της Ευρωπαϊκής Ένωσης, τα κράτη μέλη, σε συνεργασία με την Επιτροπή, πρέπει να συντονίζουν μεταξύ τους τις πολιτικές και τα προγράμματά τους στους τομείς που αναφέρονται στην παράγραφο 1. Η Επιτροπή μπορεί να αναλαμβάνει, σε στενή επαφή με τα κράτη μέλη, κάθε χρήσιμη πρωτοβουλία για την προώθηση του συντονισμού αυτού, ιδίως πρωτοβουλίες για τον καθορισμό κατευθυντήριων γραμμών και δεικτών, την οργάνωση της ανταλλαγής βέλτιστων πρακτικών και την προετοιμασία των στοιχείων που είναι αναγκαία για την τακτική παρακολούθηση και αξιολόγηση.
            
         
               (2)
            
            
               Η λευκή βίβλος της Επιτροπής «Μαζί για την υγεία: Στρατηγική προσέγγιση της ΕΕ για την περίοδο 2008-2013» (1), την οποία εξέδωσε η Επιτροπή στις 23 Οκτωβρίου 2007 και στην οποία αναπτύσσεται η στρατηγική υγείας της ΕΕ, καθορίζει τις σπάνιες νόσους ως προτεραιότητα για δράση.
            
         
               (3)
            
            
               Η απόφαση 1350/2007/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2007, που αφορά τη θέσπιση δεύτερου προγράμματος κοινοτικής δράσης στον τομέα της υγείας για την περίοδο 2008-2013 (2), ενώ επαναλαμβάνει ότι οι υπηρεσίες υγείας αποτελούν πρωταρχικά αρμοδιότητα των κρατών μελών, επισημαίνει ότι η συνεργασία σε κοινοτικό επίπεδο μπορεί να ωφελήσει τόσο τους ασθενείς όσο και τα συστήματα υγείας. Σύμφωνα με το άρθρο 7 παράγραφος 2 και το παράρτημα της εν λόγω απόφασης, οι δράσεις στον τομέα της παραγωγής και διάδοσης πληροφοριών και γνώσεων για την υγεία υλοποιούνται σε στενή συνεργασία με τα κράτη μέλη που αναπτύσσουν μηχανισμούς διαβούλευσης και συμμετοχικές διαδικασίες.
            
         
               (4)
            
            
               Η Ευρωπαϊκή Επιτροπή εξέδωσε, στις 11 Νοεμβρίου 2008, την «Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών σχετικά με τις σπάνιες νόσους: οι ευρωπαϊκές προκλήσεις» (3) και στις 8 Ιουνίου 2009 το Συμβούλιο ενέκρινε σύσταση σχετικά με μια δράση στον τομέα των σπάνιων νόσων (4). Στο σημείο 7 της ανακοίνωσης της Επιτροπής προτείνεται να επικουρείται η Επιτροπή από τη συμβουλευτική επιτροπή της Ευρωπαϊκής Ένωσης για τις σπάνιες νόσους.
            
         
               (5)
            
            
               Ως εκ τούτου, στις 30 Νοεμβρίου 2009, με την απόφαση 2009/872/ΕΚ η Επιτροπή συγκρότησε την επιτροπή εμπειρογνωμόνων της Ευρωπαϊκής Ένωσης για τις σπάνιες νόσους (5). Η θητεία των μελών της επιτροπής λήγει στις 26 Ιουλίου 2013.
            
         
               (6)
            
            
               Η ανακοίνωση από τον Πρόεδρο στην Επιτροπή, της 10ης Νοεμβρίου 2010, με τίτλο «Πλαισίωση των ομάδων εμπειρογνωμόνων της Επιτροπής: οριζόντιοι κανόνες και δημόσιο μητρώο» (6) (εφεξής, το «πλαίσιο για τις ομάδες εμπειρογνωμόνων της Επιτροπής») καθορίζει ένα αναθεωρημένο σύνολο κανόνων για όλες τις ομάδες εμπειρογνωμόνων της Επιτροπής. Το νέο πλαίσιο αποσκοπεί στην απλούστευση και την αποσαφήνιση διατάξεων που θεσπίστηκαν από το προηγούμενο πλαίσιο για τις ομάδες εμπειρογνωμόνων, το 2005, την αύξηση της διαφάνειας, την προώθηση του συντονισμού, με παράλληλη μείωση του διοικητικού φόρτου εργασίας για τις υπηρεσίες.
            
         
               (7)
            
            
               Με βάση το πολύτιμο έργο που έχει πραγματοποιηθεί από την επιτροπή εμπειρογνωμόνων για τις σπάνιες νόσους από το 2009 και μετά και, λαμβανομένου υπόψη του πλαισίου για τις ομάδες εμπειρογνωμόνων της Επιτροπής, υπάρχει συνεχής ανάγκη για μια ομάδα εμπειρογνωμόνων στον εν λόγω τομέα. Τα καθήκοντα και η δομή της ομάδας εμπειρογνωμόνων για τις σπάνιες νόσους θα πρέπει να καθοριστούν σύμφωνα με τους οριζόντιους κανόνες που ορίζονται στο πλαίσιο για τις ομάδες εμπειρογνωμόνων της Επιτροπής.
            
         
               (8)
            
            
               Η ομάδα εμπειρογνωμόνων για τις σπάνιες νόσους θα πρέπει, κατόπιν αιτήματος της Επιτροπής, να παρέχει συμβουλές και εμπειρογνωμοσύνη στην Επιτροπή όσον αφορά τη διατύπωση και την εκτέλεση των δραστηριοτήτων της Ένωσης στον τομέα των σπάνιων νόσων και να ενισχύει τις ανταλλαγές σχετικής εμπειρίας, πολιτικών και πρακτικών μεταξύ των κρατών μελών και των διάφορων μερών που συμμετέχουν.
            
         
               (9)
            
            
               Η εν λόγω ομάδα θα πρέπει να απαρτίζεται από εκπροσώπους των κρατών μελών, εκπροσώπους οργανώσεων ασθενών στον τομέα των σπάνιων νόσων, εκπροσώπους των παραγωγών προϊόντων ή υπηρεσιών που αφορούν τους ασθενείς που πάσχουν από σπάνιες νόσους και εκπροσώπους ενώσεων επαγγελματιών της υγείας από την Ευρώπη και ιατρικών εταιρειών καθώς και μεμονωμένους εμπειρογνώμονες, ώστε να είναι δυνατή η ευρεία εκπροσώπηση των ενδιαφερόμενων φορέων και εμπειρογνωμόνων στον τομέα των σπάνιων νόσων.
            
         
               (10)
            
            
               Η ομάδα εμπειρογνωμόνων για τις σπάνιες νόσους δεν θα πρέπει να λειτουργεί ως επιτροπή κατά την έννοια του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (7).
            
         
               (11)
            
            
               Η επεξεργασία των δεδομένων προσωπικού χαρακτήρα θα πρέπει να διενεργείται σύμφωνα με τις διατάξεις του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (8).
            
         
               (12)
            
            
               Με το παρόν θα πρέπει να καταργηθεί η απόφαση της Επιτροπής, της 30ής Νοεμβρίου 2009, για τη συγκρότηση επιτροπής εμπειρογνωμόνων της Ευρωπαϊκής Ένωσης για τις σπάνιες νόσους.
            
         ΑΠΟΦΑΣΙΖΕΙ:
   Άρθρο 1
   Σύσταση της ομάδας εμπειρογνωμόνων
   Με την παρούσα απόφαση συγκροτείται η ομάδα εμπειρογνωμόνων για τις σπάνιες νόσους, στο εξής «ομάδα εμπειρογνωμόνων».
   Άρθρο 2
   Καθήκοντα της ομάδας εμπειρογνωμόνων
   1.   Κατόπιν αιτήματος της Επιτροπής ή των υπηρεσιών της Επιτροπής, η ομάδα εμπειρογνωμόνων εκτελεί τα ακόλουθα καθήκοντα στο πεδίο των σπάνιων νόσων:
   
               α)
            
            
               επικουρεί την Επιτροπή κατά την κατάρτιση των νομικών πράξεων και εγγράφων πολιτικής, συμπεριλαμβανομένων των κατευθυντήριων γραμμών και των συστάσεων·
            
         
               β)
            
            
               παρέχει συμβουλές στην Επιτροπή για την εφαρμογή των δράσεων της Ένωσης και προτείνει βελτιώσεις στα μέτρα που ελήφθησαν·
            
         
               γ)
            
            
               συμβουλεύει την Επιτροπή στην παρακολούθηση, αξιολόγηση και διάδοση των αποτελεσμάτων των μέτρων που ελήφθησαν σε ενωσιακό και εθνικό επίπεδο·
            
         
               δ)
            
            
               συμβουλεύει την Επιτροπή σχετικά με τη διεθνή συνεργασία·
            
         
               ε)
            
            
               παρέχει επισκόπηση των ενωσιακών και εθνικών πολιτικών·
            
         
               στ)
            
            
               ενισχύει τις ανταλλαγές σχετικής εμπειρίας, πολιτικών και πρακτικών μεταξύ των κρατών μελών και των διάφορων μερών που συμμετέχουν.
            
         2.   Για την εκτέλεση των καθηκόντων που αναφέρονται στην παράγραφο 1, η ομάδα των εμπειρογνωμόνων μπορεί, ιδίως εάν το ζητήσει η Επιτροπή ή οι υπηρεσίες της Επιτροπής, να υποβάλει γνώμες, συστάσεις και εκθέσεις.
   3.   Τα καθήκοντα της επιτροπής εμπειρογνωμόνων δεν περιλαμβάνουν ζητήματα που καλύπτονται από τον κανονισμό (ΕΚ) αριθ. 141/2000 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 1999, για τα ορφανά φάρμακα (9) και ζητήματα που εμπίπτουν στις αρμοδιότητες της επιτροπής για τα ορφανά φάρμακα (COMP), που συγκροτήθηκε με το άρθρο 4 του εν λόγω κανονισμού ούτε ζητήματα που εμπίπτουν στις αρμοδιότητες της φαρμακευτικής επιτροπής που δημιουργήθηκε με την απόφαση 75/320/ΕΟΚ του Συμβουλίου (10).
   Άρθρο 3
   Διαβούλευση
   Η Επιτροπή μπορεί να συμβουλεύεται την ομάδα για κάθε ζήτημα που συνδέεται με τις σπάνιες νόσους.
   Άρθρο 4
   Σύνθεση — Διορισμός
   1.   Η ομάδα εμπειρογνωμόνων απαρτίζεται από τα ακόλουθα μέλη:
   
               α)
            
            
               αρμόδιες αρχές των κρατών μελών·
            
         
               β)
            
            
               οργανώσεις ασθενών στον τομέα των σπάνιων νόσων·
            
         
               γ)
            
            
               ευρωπαϊκές ενώσεις παραγωγών προϊόντων ή παρόχων υπηρεσιών που έχουν σημασία για τους πάσχοντες από σπάνιες νόσους·
            
         
               δ)
            
            
               ευρωπαϊκές επαγγελματικές ενώσεις ή επιστημονικές εταιρείες που δραστηριοποιούνται στον τομέα των σπάνιων νόσων·
            
         
               ε)
            
            
               άτομα που διορίζονται υπό την προσωπική τους ιδιότητα ως εμπειρογνώμονες στη δημόσια υγεία ή επιστημονικοί εμπειρογνώμονες σε ενωσιακό επίπεδο στον τομέα των σπάνιων νόσων·
            
         2.   Οι αρμόδιες αρχές των κρατών ΕΖΕΣ που είναι μέρη της συμφωνίας για τον Ευρωπαϊκό Οικονομικό Χώρο, μπορούν επίσης να γίνουν μέλη της ομάδας, μετά από αίτηση των ενδιαφερομένων κρατών ΕΖΕΣ.
   3.   Τα μέλη διορίζονται από τον γενικό διευθυντή υγείας και καταναλωτών.
   4.   Τα μέλη που αναφέρονται στην παράγραφο 1 στοιχεία β), γ), δ) και ε) δεν πρέπει να είναι περισσότερα από τέσσερα για κάθε σημείο και να ορίζονται από έναν κατάλογο κατάλληλων υποψηφίων που καταρτίζεται ύστερα από δημοσίευση πρόσκλησης εκδήλωσης ενδιαφέροντος. Η πρόσκληση εκδήλωσης ενδιαφέροντος καθορίζει τα απαιτούμενα προσόντα και προϋποθέσεις για να γίνει κάποιος μέλος της επιτροπής.
   5.   Τα μέλη που αναφέρονται στην παράγραφο 1 στοιχείο ε) διορίζονται υπό την προσωπική τους ιδιότητα. Ενεργούν ανεξάρτητα και με γνώμονα το δημόσιο συμφέρον.
   6.   Τα μέλη που αναφέρονται στην παράγραφο 1 στοιχεία α) έως δ) και στην παράγραφο 2, πρέπει να ορίζουν αντιπροσώπους και τα αναπληρωματικά μέλη για την αντικατάσταση του εκπροσώπου σε περίπτωση απουσίας ή κωλύματος. Τα αναπληρωματικά μέλη διορίζονται με τους ίδιους όρους όπως τα μέλη. Τα αναπληρωματικά μέλη αντικαθιστούν αυτόματα τα μέλη που απουσιάζουν ή κωλύονται.
   7.   Ο γενικός διευθυντής υγείας και καταναλωτών μπορεί να απορρίψει έναν εκπρόσωπο ή αναπληρωτή που προτείνεται από έναν φορέα εάν δεν πληροί τα χαρακτηριστικά που απαιτούνται στην πρόσκληση εκδήλωσης ενδιαφέροντος, που αναφέρεται στην παράγραφο 4. Σε αυτές τις περιπτώσεις η ενδιαφερόμενη οργάνωση καλείται να διορίσει άλλον εκπρόσωπο ή αναπληρωτή.
   8.   Η διάρκεια της θητείας των μελών της ομάδας εμπειρογνωμόνων είναι τριετής και δύναται να ανανεωθεί αφού ανταποκριθούν σε περαιτέρω πρόσκληση εκδήλωσης ενδιαφέροντος.
   9.   Η θητεία ενός μέλους λήγει πριν από τη λήξη της τριετούς περιόδου σε περίπτωση παραιτήσεώς του.
   10.   Τα μέλη που αναφέρονται στην παράγραφο 1 στοιχεία β) έως ε) ή οι αντιπρόσωποί τους μπορούν να αντικατασταθούν ή να αποκλειστούν για την εναπομένουσα περίοδο της θητείας τους στις εξής περιπτώσεις:
   
               α)
            
            
               μόνιμη ανικανότητα να παρίστανται στις συνεδριάσεις,
            
         
               β)
            
            
               ανικανότητα να συμβάλουν αποτελεσματικά στις εργασίες της ομάδας,
            
         
               γ)
            
            
               μη συμμόρφωση με τους όρους που αναφέρονται στο άρθρο 339 της Συνθήκης για τη λειτουργία της Ευρωπαϊκής Ένωσης·
            
         
               δ)
            
            
               μετέπειτα μη συμμόρφωση με τα προσόντα και τους όρους που προσδιορίζονται στην πρόσκληση για εκδήλωση ενδιαφέροντος, όπως αναφέρεται στην παράγραφο 4.
            
         11.   Ο γενικός διευθυντής υγείας και καταναλωτών μπορεί να ζητήσει από τα μέλη που αναφέρονται στην παράγραφο 1 στοιχεία β) έως δ) να διορίσει άλλον αντιπρόσωπο ή άλλον αναπληρωτή στις περιπτώσεις που αναφέρονται στην παράγραφο 10.
   12.   Τα μέλη των οποίων η θητεία λήγει πριν από τη λήξη της τριετούς περιόδου σύμφωνα με τις παραγράφους 8 και 9, μπορούν να αντικατασταθούν για την υπόλοιπη περίοδο της θητείας τους.
   13.   Τα ονόματα των μελών και των αντιπροσώπων τους δημοσιεύονται στο μητρώο των ομάδων εμπειρογνωμόνων και άλλων παρόμοιων οντοτήτων της Επιτροπής («το μητρώο») (11). Τα ονόματα των αρχών των κρατών μελών επιτρέπεται να δημοσιεύονται στο Μητρώο.
   14.   Τα προσωπικά δεδομένα συγκεντρώνονται, υποβάλλονται σε επεξεργασία και δημοσιεύονται σύμφωνα με τις διατάξεις του κανονισμού (ΕΚ) αριθ. 45/2001.
   Άρθρο 5
   Λειτουργία
   1.   Η ομάδα εμπειρογνωμόνων προεδρεύεται από τον/την διευθυντή/διευθύντρια επιφορτισμένος(η) με την πολιτική για τις σπάνιες νόσους της Επιτροπής. Ο/Η διευθυντής/διευθύντρια δύναται να αναθέσει την προεδρία σε άλλο υπάλληλο της Επιτροπής.
   2.   Σε συμφωνία με την Επιτροπή, η ομάδα εμπειρογνωμόνων μπορεί να συγκροτήσει υποομάδες για την εξέταση ειδικών ζητημάτων με βάση εντολή καθηκόντων που καθορίζεται από την ομάδα. Οι εν λόγω υποομάδες διαλύονται μετά την εκπλήρωση της εντολής τους.
   3.   Ο εκπρόσωπος της Επιτροπής μπορεί να προσκαλεί εμπειρογνώμονες εκτός της ομάδας, εξειδικευμένους σε κάποιο θέμα της ημερήσιας διάταξης, για να συμμετάσχουν, σε βάση ad-hoc, στις εργασίες της ομάδας. Επιπλέον, ο εκπρόσωπος της Επιτροπής δύναται να παρέχει καθεστώς παρατηρητή σε φυσικά πρόσωπα ή σε οργανώσεις, κατά την έννοια του κανόνα 8 παράγραφος 3 των οριζόντιων κανόνων της Επιτροπής για τις ομάδες εμπειρογνωμόνων, καθώς και σε υποψήφιες για προσχώρηση χώρες.
   4.   Τα μέλη των ομάδων εμπειρογνωμόνων και οι αντιπρόσωποι και τα αναπληρωματικά μέλη τους, καθώς και οι προσκεκλημένοι εμπειρογνώμονες και οι παρατηρητές, συμμορφώνονται με τις διατάξεις περί τήρησης του επαγγελματικού απορρήτου που ορίζονται στις Συνθήκες, όπως και με τους κανόνες εφαρμογής τους, καθώς και με τους κανόνες της Επιτροπής σχετικά με την ασφάλεια όσον αφορά την προστασία διαβαθμισμένων πληροφοριών της ΕΕ, όπως αυτοί ορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής (12). Σε περίπτωση αθέτησης των εν λόγω υποχρεώσεων, η Επιτροπή δύναται να λάβει όλα τα ενδεδειγμένα μέτρα.
   5.   Οι συνεδριάσεις της ομάδας εμπειρογνωμόνων και των υποομάδων διεξάγονται στις εγκαταστάσεις της Επιτροπής. Η Επιτροπή εξασφαλίζει τη γραμματειακή υποστήριξη. Η ημερήσια διάταξη και τα πρακτικά των συνεδριάσεων της ομάδας εμπειρογνωμόνων καταρτίζονται από την Επιτροπή. Στις συνεδριάσεις της ομάδας εμπειρογνωμόνων ή των υποομάδων της μπορούν να συμμετέχουν και άλλοι υπάλληλοι της Επιτροπής για τους οποίους οι εν λόγω εργασίες παρουσιάζουν ενδιαφέρον.
   6.   Η ομάδα εγκρίνει τον εσωτερικό της κανονισμό με βάση τους συνήθεις διαδικαστικούς κανόνες για τις ομάδες εμπειρογνωμόνων.
   7.   Η Επιτροπή δημοσιεύει όλα τα σχετικά έγγραφα (όπως ημερήσιες διατάξεις, πρακτικά και παρατηρήσεις των συμμετεχόντων) σχετικά με τις δραστηριότητες που διενεργεί η ομάδα εμπειρογνωμόνων είτε με την ανάρτησή τους στο μητρώο είτε μέσω συνδέσμου που παραπέμπει από το μητρώο σε ειδικό δικτυακό τόπο, όπου διατίθενται πληροφορίες. Δεν δημοσιεύονται έγγραφα σε περίπτωση που η δημοσιοποίησή τους θα έθιγε την προστασία δημόσιου ή ιδιωτικού συμφέροντος, όπως ορίζεται στο άρθρο 4 του κανονισμού (ΕΚ) αριθ. 1049/2001 (13).
   Άρθρο 6
   Έξοδα συνεδριάσεων
   1.   Οι συμμετέχοντες στις εργασίες της ομάδας εμπειρογνωμόνων δεν αμείβονται για τις υπηρεσίες που παρέχουν.
   2.   Τα οδοιπορικά και τα έξοδα διαβίωσης των συμμετεχόντων στις δραστηριότητες της ομάδας εμπειρογνωμόνων επιστρέφονται από την Επιτροπή, σύμφωνα με τις ισχύουσες διατάξεις της Επιτροπής.
   3.   Τα έξοδα που αναφέρονται στην παράγραφο 2 επιστρέφονται εντός των ορίων των διαθέσιμων πιστώσεων που χορηγούνται στο πλαίσιο της ετήσιας διαδικασίας για την κατανομή των πόρων.
   Άρθρο 7
   Κατάργηση
   Η απόφαση 2009/872/ΕΚ καταργείται.
   Άρθρο 8
   Η παρούσα απόφαση αρχίζει να ισχύει από τις 27 Ιουλίου 2013.
   
      Βρυξέλλες, 30 Ιουλίου 2013.
      
         
            Για την Επιτροπή
         
         Tonio BORG
         
            Μέλος της Επιτροπής
         
      
   
   
      (1)  COM(2007) 630 τελικό, 23.10.2007.
   
      (2)  ΕΕ L 301 της 20.11.2007, σ. 3.
   
      (3)  COM(2008) 679 τελικό της 11.11.2008.
   
      (4)  ΕΕ C 151 της 3.7.2009, σ. 7
   
   
      (5)  ΕΕ L 315 της 2.12.2009, σ. 18.
   
      (6)  C(2010) 7649 τελικό.
   
      (7)  ΕΕ L 55 της 28.2.2011, σ. 13.
   
      (8)  ΕΕ L 8 της 12.1.2011, σ. 1.
   
      (9)  ΕΕ L 18 της 22.1.2000, σ. 1.
   
      (10)  ΕΕ L 147 της 9.6.1975, σ. 23
   
   
      (11)  Τα μέλη που δεν επιθυμούν τη δημοσιοποίηση των ονομάτων τους μπορούν να ζητήσουν παρέκκλιση από τον εν λόγω κανόνα. Η αίτηση για τη μη γνωστοποίηση του ονόματος ενός μέλους μιας ομάδας εμπειρογνωμόνων θεωρείται αιτιολογημένη εάν η δημοσίευση θέτει σε κίνδυνο την ασφάλειά του(της) ή την ακεραιότητά του(της) ή θίγει αδικαιολόγητα την ιδιωτική του(της) ζωή.
   
      (12)  Απόφαση της Επιτροπής, της 29ης Νοεμβρίου 2001, για την τροποποίηση του εσωτερικού κανονισμού της (ΕΕ L 317 της 3.12.2001, σ. 1).
   
      (13)  Οι εξαιρέσεις αυτές αποσκοπούν στην προστασία της δημόσιας ασφάλειας, των στρατιωτικών υποθέσεων, των διεθνών σχέσεων, της δημοσιονομικής, νομισματικής και οικονομικής πολιτικής, της ιδιωτικής ζωής και της ακεραιότητας του ατόμου, των εμπορικών συμφερόντων, των δικαστικών διαδικασιών και της παροχής νομικών συμβουλών, των επιθεωρήσεων/ελέγχων/λογιστικών ελέγχων και της διαδικασίας λήψης αποφάσεων ενός θεσμικού οργάνου.